Ambulansdienste gestaak ná aanvalle op paramedici | Netwerk24
Deur Cheréne Pienaar 29 Junie 2019 21:25
’n Ambulans van die Johannesburgse nooddienste is beskadig nadat die gemeenskap van Cosmo City dit met klippe bestook het. Foto: Verskaf
Ambulansdienste in Cosmo City, Johannesburg, is opgeskort nadat paramedici van die Johannesburgse nooddienste daar aangeval is.
’n Man is deur gemeenskapslede aangeval omdat hulle hom glo van moord verdink het. Robert Mulaudzi, woordvoerder van die Johannesburgse nooddienste, sê die groep wou die man met 'n brandende buiteband vermoor. Toe reddingswerkers hom te hulp snel het, het die gemeenskapslede hul ambulans met klippe bestook.
“Die personeel kon uiteindelik daarin slaag om die beseerde man van die toneel te verwyder en hulle is ongedeerd, maar hul splinternuwe voertuie is beskadig.”
News24 berig Herman Mashaba, burgemeester van Johannesburg, het 42 nuwe ambulanse beskikbaar gestel om die gemeenskap van Cosmo City te bedien.
Mashaba het na die voorval op Twitter gesê die “misdade is polities gemotiveerd om die diensleweringsagenda van die multi-partyregering te saboteer”. Mashaba wou ook weet “watter gemeenskap sal so iets doen aan so ’n kritieke gemeenskapsdiens?”
Mulaudzi sê alle ambulansdienste na Cosmo City is gestaak totdat personeel se veiligheid verseker kan word. Dit is volgens Mulaudzi die derde aanval op die stad se reddingswerkers binne vier dae.
Woensdag is ’n ambulans in Soweto aangeval en dieselfde dag het ’n brandweerwa in Dobsonville deurgeloop.
Mulaudzi sê dit is bitter sleg dat paramedici aangeval word, nie net omdat dit vir personeel traumaties is nie, maar ook omdat dit hulle verhinder om die gemeenskap te bedien.
Meer oor: Ems | Herman Mashaba